**PASKAIDROJUMA RAKSTS**

Ventspils valstspilsētas pašvaldības domes 2024.gada \_\_\_.\_\_\_\_\_\_\_\_saistošajiem noteikumiem Nr.\_\_

“Par kārtību, kādā Ventspils valstspilsētas pašvaldībā tiek sniegta palīdzība kvalificētiem speciālistiem nodrošināšanai ar dzīvojamo telpu ”

|  |  |
| --- | --- |
| Paskaidrojuma raksta sadaļa | Skaidrojums |
| 1. Mērķis un nepieciešamības pamatojums | Darbaspēka trūkums gan Latvijā, gan Ventspilī kļūst arvien aktuālāka problēma. Centrālās statistikas pārvaldes dati liecina, ka 2024.gada 2.ceturksnī Latvijā visaugstākais brīvo darbvietu īpatsvars bija speciālistu profesiju pamatgrupā – 4,5%, kvalificētu strādnieku un amatnieku pamatgrupā – 3,7% un vienkāršo profesiju pamatgrupā – 2,8%. No nozarēm visaugstākais brīvo darbvietu īpatsvars bija valsts pārvaldē – 7,6 %, transporta un uzglabāšanas nozarē – 3,3 %, informācijas un komunikācijas pakalpojumu nozarē – 3,0 %.  Darbaspēka trūkums ilgtermiņā ir faktors, kas bremzē tautsaimniecības izaugsmi. Būtisks elements darbaspēka piesaistei un tādējādi arī ekonomikas attīstībai pašvaldībās ir mājokļu pieejamība, jo tā ne tikai ietekmē mājsaimniecību labklājības līmeni, bet arī pieeju ekonomiskās izaugsmes iespējām, nodrošinot vai liedzot tām iespēju aktīvi piedalīties darba tirgū un ekonomikā kopumā.  Ventspils valstspilsētas pašvaldības un Ventspils novada pašvaldības kopīgajā ilgtspējīgas attīstības stratēģijā līdz 2030.gadam ir norādīts: *Ventspils iedzīvotājiem un iebraucējiem ir sarežģīti atrast mājokli ilgtermiņā. Tajā šobrīd pieejamas padomju laikā celtas daudzdzīvokļu ēkas, daļa no kurām ir sliktā tehniskā stāvoklī. Valsts monocentriskā attīstības tendence ierobežo dzīvojamā fonda attīstību reģionos, jo investoriem ir zema interese ieguldīt nekustamajos īpašumos, kas atrodas reģionos. Mājokļi, kas ir piemēroti izīrēšanai, bieži tiek izīrēti īstermiņā, lai piemērotos tūristu pieprasījumam vasaras sezonā. Jaunu mājokļu nepietiekamība negatīvi ietekmē iespējas piesaistīt speciālistus, darbaspēku un jauniešus, kas ir svarīgs pilsētas attīstības priekšnosacījums*.  Minēto apliecina arī Ventspils valstspilsētas pašvaldības sadarbībā ar PricewaterhouseCoopers SIA 2023. gada 8. jūnijā organizētā darbsemināra (ziņojums “Izaicinājumi mājokļa jomā darbaspēkā piesaistei un mobilitātei Ventspilī” reģistrēts Pašvaldības iestādē “Ventspils domes administrācija” ar Nr.1-91/147-1) ietvaros uzņēmēju paustais viedoklis, ka mājokļu trūkuma dēļ darba devējiem rodas papildu izmaksas un zaudējumi, jo darba devēji ir spiesti iesaistīties mājokļu meklēšanā, kā mājokļa pieejamības problēmas risinājumus paredzot arī papildu atlīdzības izmaksāšanu darbiniekiem, piemēram, degvielas kompensēšana, piedāvājot vienreizēju pārcelšanās pabalstu, paredzot daļēju īres maksas kompensēšanas iespēju u.c.  Saskaņā ar likuma “Par palīdzību dzīvokļa jautājumu risināšanā” (turpmāk – Palīdzības likums) III1.nodaļā “Dzīvojamo telpu izīrēšana kvalificētiem speciālistiem” ietverto deleģējumu pašvaldībām ir dota iespēja, nodrošinot dzīvojamo telpu, piesaistīt speciālistus, kas ir nepieciešami gan uzņēmējdarbības veicināšanai pašvaldības teritorijā, gan publisko pakalpojumu nodrošināšanai – tie ir nepieciešamie dažādu profesiju speciālisti, kas uzsāk vai vēlas uzsākt darbu vietējos uzņēmumos un arī valsts un pašvaldību iestādēs.  Atbilstoši Palīdzības likumam pašvaldība tai piederošu vai tās nomātu dzīvojamo telpu, kurai pašvaldības dome noteikusi speciālistam izīrējamas dzīvojamās telpas statuss, ir tiesīga izīrēt:  1) pašvaldības attīstības programmā ietvertā attīstāmajā nozarē (rīcības virzieni, jomas u.c.) nodarbinātam kvalificētam speciālistam;  2) speciālistam, kas veic ar valsts vai pašvaldības funkciju nodrošināšanu saistītu pārvaldes uzdevumu jomā, kurā konstatēts nepietiekams kvalificētu speciālistu nodrošinājums.  Vienlaikus Palīdzības likums paredz, ka attīstības programmā ietvertās nozares (rīcības virzieni, jomas u.c.) vai valsts pārvaldes jomas, kurās nepieciešami speciālisti, pašvaldība nosaka ar saistošajiem noteikumiem, vienlaikus paredzot arī kārtību, kādā pašvaldība izīrē dzīvojamo telpu speciālistam.  Palīdzības likumā paredzēto atbalstu kvalificētu speciālistu piesaistei Ventspils valstspilsētas pašvaldība ieviesa jau 2016.gadā, kad tika pieņemti Ventspils pilsētas domes 2016.gada 14.oktobra saistošie noteikumi Nr.5 “Par kārtību, kādā Ventspils pilsētā tiek sniegta pašvaldības palīdzība speciālistiem nodrošināšanai ar dzīvojamo telpu” (turpmāk – Saistošie noteikumi Nr.5).  Ņemot vērā, ka kopš Saistošo noteikumu Nr.5 pieņemšanas ir pagājis ilgs laiks, kā arī to piemērošanas laikā konstatēto nepieciešamību pēc saistošo noteikumu aktualizēšanas, saistošie noteikumi par dzīvojamo telpu izīrēšanu kvalificētiem speciālistiem ir sagatavoti jaunā redakcijā.  Ar šiem saistošajiem noteikumiem, pamatojoties uz Ventspils valstspilsētas pašvaldības un Ventspils novada pašvaldības kopīgajā attīstības programmā 2021.-2027.gadam (turpmāk – Attīstības programma) ietvertajiem rīcības virzieniem, tiek noteiktas šādas nozares un valsts pārvaldes jomas, kurās konstatēts nepietiekams kvalificētu speciālistu nodrošinājums un kurās nodarbinātajiem var tikt sniegta palīdzība saistošo noteikumu ietvaros:   1. veselības aprūpe; 2. izglītība, zinātne, pētniecība; 3. sports; 4. komunālā saimniecība; 5. kultūra; 6. pilsētas pārvalde; 7. informācijas un komunikāciju tehnoloģijas; 8. apstrādes rūpniecības apakšnozares - kokapstrāde, mašīnbūve, metālapstrāde, elektronika, plastmasas izstrādājumu ražošana; 9. transporta nozares apakšnozare – pasažieru pārvadāšana ar sabiedrisko transportu; 10. sabiedriskā kārtība un drošība; 11. sociālā aprūpe.   Salīdzinot šo saistošo noteikumu saturu ar līdz šim spēkā esošajiem Saistošajiem noteikumiem Nr.5, izmaiņas ir sekojošas:   1. saistošajos noteikumos noteiktās nozares, kurās konstatēts kvalificētu speciālistu trūkums, ir papildinātas ar:   a) sabiedriskā transporta nozari atbilstoši Attīstības programmas Ventspils valstspilsētas pašvaldības rīcības virzienam V-4 “Ilgtspējīgas pilsētas transporta infrastruktūras, tās vietējās un reģionālās sasniedzamības, kā arī sabiedriskā transporta pakalpojumu attīstība”;  b) sabiedriskās kārtības un drošības nozari atbilstoši Attīstības programmas Ventspils valstspilsētas pašvaldības rīcības virzienam V-9 “Pašvaldības un valsts sadarbība drošības un kārtības nodrošināšanā”;  c) sociālās aprūpes nozari atbilstoši Attīstības programmas Ventspils valstspilsētas pašvaldības rīcības virzienam V-3 “Progresīvi sociālie pakalpojumi un sociālā palīdzība”.   1. noteikts, ka lēmumu par speciālista reģistrēšanu palīdzības reģistrā un dzīvojamās telpas izīrēšanu pieņem Pašvaldības iestādes “Ventspils domes administrācija” Dzīvokļu nodaļas vadītājs, aizstājot līdzšinējo domes kompetenci, lai vienkāršotu procesu; 2. ņemot vērā praksē konstatētās problēmsituācijas, regulējums precizēts ar rīcības aprakstu gadījumā, kad speciālists, kuram saskaņā ar noteikumiem ir izīrēta dzīvojamā telpa, uzsāk darba tiesiskās attiecības pie cita darba devēja, kas atbilst šiem noteikumiem - pašvaldības iestādes vai darba devēja, ar kuru pašvaldība noslēgusi sadarbības līgumu. |
| 2. Fiskālā ietekme uz pašvaldības budžetu | Ietekme uz pašvaldības budžetu ir paredzama tikai gadījumos, kad dzīvokļos ir nepieciešams veikt remontdarbus, lai nodrošinātu to atbilstību izīrēšanas prasībām. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Sociālā ietekme – pozitīva, jo tiek veicināta kvalificētu speciālistu piesaiste Ventspils valstspilsētas pašvaldībā. Piekļuve pienācīgam un drošam mājoklim un pamatpakalpojumiem par pieejamu cenu ir viens no ANO Ilgtspējīgas attīstības mērķa apakšmērķiem.  Ietekme uz vidi – nav ietekme.  Ietekme uz veselību – nav ietekme.  Ietekme uz uzņēmējdarbību - saistošie noteikumi pozitīvi ietekmē uzņēmējdarbību, jo tas ir atbalsta instruments nozarēs, kur pieprasījums pēc kvalificētiem darbiniekiem ir augsts. Pašvaldības dzīvojamās telpas izīrēšanas iespējas speciālistam var palīdzēt uzņēmumam piesaistīt kvalificētus darbiniekus, jo mājokļa nodrošināšana ir nozīmīgs papildu bonuss, kas padara darba piedāvājumu pievilcīgāku.  Ietekme uz konkurenci – nav ietekme, jo palīdzība tiek sniegta speciālistam, nevis darba devējam. |
| 4. Ietekme uz administratīvajām procedūrām un to izmaksām | Saistošo noteikumu piemērošanas jautājumos personas var vērsties Pašvaldības iestādes “Ventspils domes administrācija” Dzīvokļu nodaļā.  Noteikumi neietekmē citas līdzšinējās administratīvās procedūras vai to izmaksas. |
| 5. Ietekme uz pašvaldības funkcijām un cilvēkresursiem | Saistošie noteikumi izstrādāti, lai īstenotu Pašvaldību likuma 4.panta pirmās daļas 10. un 12.punktā noteiktās autonomās funkcijas –sniegt iedzīvotājiem palīdzību mājokļa jautājumu risināšanā un sekmēt saimniecisko darbību pašvaldības administratīvajā teritorijā un sniegt tai atbalstu.  Saistošo noteikumu īstenošana neietekmēs Pašvaldībai pieejamos cilvēkresursus, jo nav nepieciešama jaunu institūciju vai darba vietu izveide, jauni pienākumi vai uzdevumi esošajiem darbiniekiem netiek uzdoti. |
| 6. Informācija par izpildes nodrošināšanu | Saistošo noteikumu izpildi nodrošinās Pašvaldības iestādes “Ventspils domes administrācija” Dzīvokļu nodaļa sadarbībā ar Pašvaldības iestādes “Ventspils domes administrācija” Ekonomikas un iepirkumu nodaļu.  Izpildes nodrošināšanai nav nepieciešami papildu resursi. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. |
| 8. Izstrādes gaitā veiktās konsultācijas ar privātpersonām un institūcijām | Atbilstoši Pašvaldību likuma 46. panta trešajai daļai, lai informētu sabiedrību par noteikumu projektu un dotu iespēju izteikt viedokli, saistošo noteikumu projekts tiks publicēts Pašvaldības tīmekļa vietnē www.ventspils.lv sadaļas “Iedzīvotāju līdzdalība” apakšsadaļā “Viedokļa izteikšana par saistošo noteikumu projektiem”. Noteikumu projekts izskatīts Pašvaldības Likumības komisijā (\_\_\_.\_\_.2024.) un Finanšu komitejā (\_\_.\_\_\_.2024.). |

Domes priekšsēdētājs J.Vītoliņš